**Изх № 6 / 21.03.2022 г.**

**ОТЧЕТ ЗА ДЕЙНОСТТА НА НЧ „ ХРИСТО КЪРПАЧЕВ – 1921 Г.“ ЗА 2021 Г.**

**С. КЪРПАЧЕВО, ОБЩ. ЛЕТНИЦА**

 През годините на преход читалището се оказва важен фактор за местното население и неговия живот. Водещият смисъл на дейността на тази институция е да обедини хората чрез занимания и други форми.Читалището играе ролята на притегателен център за публични дейности, като в същото време стимулира креативността и допринася за запазването на духа и културата. През последните години на криза и демографски срив, градове и села масово обезлюдяват, което само по себе си увлича всичко останало. Най-потърпевша в този случай остава културата. Младите хора бягат, всеки, воден от различни мотиви и мисията да правиш култура остава да виси на косъма на невъзможното. Всичко това създава допълнителни пречки пред нас, които ние успяваме да преодолеем с воля , позитивизъм и желание.

 През изтеклата 2021 г. предвид създадената ситуация с Ковид 19, ние бяхме поставени в трудно положение и трябваше да съобразим с това и нашият културен календар. Времето, в което живеем : нашето ежедневие, бъдеще и оцеляване, зависят от това колко упорити трябваше да бъдем. Някои празници и чествания бяха отменени или чествани по-късно с намален състав. За да предпазим хората ние се стремяхме да сме близо и все пак достатъчно на дистанция едни от друг.

 Субсидията бе в размер на 11 484 лв. , сума достатъчна за минимална заплата и разходи по поддръжка на читалището като ток, вода, интернет и други. Проверителната комисия направи две финансови проверки, а Настоятелството се събираше на всеки три месеца. Библиотеката бе на разположение на читателите, като се спазваха противоепидемичните мерки. Сградата е в добро състояние, пространството около нея е в отличен вид. Благодарение на Община Летница бяха подновени пътеките около Читалището и поставен гранитогрес на входа. С това се даде нов облик и европейски вид на сградата и прилежащата площ.

 Дейността ни бе съвместно с Пенсионерски клуб и така си помагахме, доколкото това бе възможно. Отбелязахме българските празници. Почетохме паметта на Ботев и Левски, както и на загиналите за нашата свобода. През 2021 г. се навършваха 100 г. от създаването на читалището, както и 110 год. от раждането на Христо Кърпачев – поет и революционер, на когото е кръстено както читалището , така и селото ни. Подготвихме рецитал, в който се включиха всички желаещи със стихове и спомени от родителите си за поета. За годишнината на читалището всички членове получиха скромен подарък. Подновихме прожекциите на филми и инициирахме „ Весел петък “. Всеки петък от 10 часа четем стихове, разказваме интересни истории и факти. За по-важното от историята на България и света, правим табла и изнасяме информация с текст и снимки. Включихме се по почистването на района около старата мелница, която ще бъде открита като „ Селска бизнес академия “по инициатива на Деветашко плато.

 С помощта на доброволци залесихме района на читалището с брези и кестени. Отбелязахме сбора на селото с музика и танци. Почиствахме редовно и по пътя към Каньона/ погледно място за туристи / и дадохме предложение за рекламна рамка там. Поддържаме Параклиса на селото и помагаме в организирането на религиозните чествания. Библиотеката е в добро състояние и всеки желаещ може да я посети и получи книги за четене. Техническото оборудване на читалището позволява на всеки, който желае да търси справки в интернет или да бъде обслужен за това , което му е необходимо.

Посрещнахме Коледа и Новата 2022 г. с честване и новогодишно настроение, запалихме коледните светлини и украсихме всички обществени сгради.

 Изказваме благодарност към Община Летница, Кметство Кърпачево, Пенсионерски клуб, Деветашко плато, Къщи за гости „ Онгъл “ и всички наши членове и спонсори, за помощта и разбирането, за това, че през изминалата 2021 г. бяха с нас и ще продължават надяваме се и в бъдеще.

**„ Няма толкова тъмнина в целия свят, че да затъмни светлината на една малка свещичка**“ – тази малка свещичка трябва да бъде всяко читалище в България, за да ни има, за да продължим напред и да опазим род и Родина. Това може да бъде нашата пътеводна светлина за предстоящата 2022 г., която ще бъде не по-малко трудна за всички нас. Ние няма да се уплашим от трудностите и с много внимание към нашите членове и бъдещи посетители ще успеем!

с. Кърпачево Председател:……………………………………………………

 / Надежда Бояджиева /